.td_uid_2_60b8e869d91f7_rand.td-a-rec-img{text-align:left}.td_uid_2_60b8e869d91f7_rand.td-a-rec-img img{margin:0 auto 0 0} L-NGO Inħobbu l-Gżira qed toġġezzjona għall-bini ta' uffiċini f'parti minn Ġnien il-Kunsill tal-Ewropa fil-Gżira. Fi stqarrija, l-għaqda kkundannat l-applikazzjoni għall-iżvilupp imressqa minn Transport Malta u qalet li permezz ta' dan parti mill-ġnien pubbliku, se jiġi privatizzat. Apparti uffiċini, fl-applikazzjoni hemm proposti wkoll ħanut tan-negozju, ristorant, faċilitajiet sanitarji kif ukoll roof garden pubbliku fuq is-saqaf tal-iżvilupp. Transport Malta qalet li l-uffiċċini se jkun magħqud mal-yacht marina li diġà ġie approvat. Il-marina se tiżdied b'141 metru kwadru Skont il-pjanijiet, l-uffiċini li se jieħdu madwar 500 metru kwadru se jinbnew f'nofs il-ġnien filwaqt li r-ristorant se jieħu madwar 162 metru kwadri. Il-ħanut tan-negozju se jieħu kważi 13-il metru kwadru, u kważi 9 metri kwadri se jittieħdu mill-faċilitajiet sanitarji. Minħabba li parti mill-iżvilupp jinkludi li 10 siġriet se jinqalgħu u jerġgħu jinżergħu f'post ieħor ġol-ġnien, l-Awtorità għall-Ambjent (ERA) qalet li l-iżviluppatur se japplika għall-permess ambjentali. L-ERA saħqet li ċ-ċaqliq tas-siġar ma jistax jibda qabel ma jingħata l-permess. Fl-istqarrija l-NGO Gżirjana qalet li l-Gżira m'għandhiex bżonn aktar ristoranti jew ħwienet, iżda spazji naturali miftuħa li jistgħu jitgawdew minn kulħadd. Żvilupp bħal dan, kompliet l-għaqda, se jieħu l-aħħar spazju miftuħ tal-Gżira. Din mhix l-ewwel darba li dan il-ġnien ġie mhedded bi żvilupp. Is-sena l-oħra ngħata permess għar-rilokazzjoni ta' pompa tal-petrol għal parti mill-ġnien, minkejja li hemm tliet pompi tal-petrol oħra f'medda ta' 500 metru. Il-Kunsill Lokali tal-Gżira kien fetaħ żewġ kawżi l-qorti b'rabta ma' dan. Waħda mill-kawżi hi dwar illegalità fil-proċeduri tal-appell għal dan il-permess. Ir-reazzjoni tal-FAA B'risposta għal din id-deċiżjoni, l-NGO Flimkien għal Ambjent Aħjar esprimew ir-rabja tagħhom. Fi stqarrija qalu li l-proġett imur kontra l-ippjanar u kontra s-saħħa pubblika. L-għaqda qalet ukoll li permezz ta' dan l-iżvilupp, iċ-ċaqliq tas-siġar se jeqridhom, u appellat lill-ERA biex toħroġ mandat ta' protezzjoni għal dawn is-siġar maturi. .td_uid_3_60b8e869d9523_rand.td-a-rec-img{text-align:left}.td_uid_3_60b8e869d9523_rand.td-a-rec-img img{margin:0 auto 0 0}